ฟิทช์แนะประกันสำรองภัยรับมือต่างชาติชะลอรับเบี้ย
ฟิทช์ฯ แนะประกันภัยของไทย ตั้งสำรองความเสี่ยงภัยธรรมชาติรับมือต่างประเทศชะลอรับประกัน เชื่อบริษัทเล็กถูกซื้อเพียบ
19 ธ.ค. 2554

ฟิทช์ฯ แนะประกันภัยของไทย ตั้งสำรองความเสี่ยงภัยธรรมชาติรับมือต่างประเทศชะลอรับประกัน เชื่อบริษัทเล็กถูกซื้อเพียบ
นายเจฟฟรีย์ ลิว ผู้อำนวยการอาวุโส หัวหน้าส่วนอุตสาหกรรมประกันในภูมิภาคเอเชียแปซิฟิก ของ ฟิทช์ เรทติ้งส์ เปิดเผยว่า จากกรณีน้ำท่วมใหญ่ในประเทศไทย ทำให้ถึงเวลาที่บริษัทประกันวินาศภัยของไทยควรจะมีการตระหนักถึงการตั้งสำรองสำหรับความเสี่ยงภัยธรรมชาติจากปัจจุบันที่ยังไม่มีบริษัทใดตั้งสำรองเพื่อรองรับความเสียหายจากภัยดังกล่าว
นายลิว กล่าวว่า การตั้งสำรองภัยธรรมชาติมีข้อดีมากกว่าข้อเสีย เพราะจะทำให้ฐานะการเงินมั่นคง หากเกิดภัยธรรมชาติขึ้น เพราะมีการตั้งสำรองไว้แล้ว และยังเป็นการรักษาระดับราคาเบี้ยประกันภัยต่อภัยธรรมชาติไม่ให้พุ่งขึ้นมาก เพราะจากเงินสำรองที่มีอยู่ทำให้บริษัทนั้นสามารถเข้าไปรับความเสี่ยงได้ในช่วงที่บริษัทประกันภัยต่างประเทศชะลอการรับประกันภัย
“สิ่งที่เห็นในขณะนี้ คือพอเกิดน้ำท่วมขึ้นมาปุ๊บ ราคาเบี้ยประกันมหันตภัยวิ่งขึ้นมาจากก่อนหน้า 2-3 เท่า แต่ถ้ามีเงินสำรองตัวนี้ ผู้บริโภคจะไม่เดือดร้อนมาก” นายลิว กล่าว
นายลิว กล่าวว่า ภาคธุรกิจประกันภัยไม่ควรจะรอภาครัฐบาลเพียงอย่างเดียว กรณีที่ประเทศญี่ปุ่น ซึ่งเกิดมหันตภัยบ่อยครั้ง บริษัทประกันภัยมีการตั้งสำรองความเสี่ยงจากภัยธรรมชาติ และภาครัฐบาลก็มีการจัดตั้งกองทุนมหันตภัยด้วย ซึ่งภาคเอกชนสามารถเริ่มทำได้ทันที แต่การจัดตั้งของรัฐบาลจะต้องใช้เวลานาน ถ้ากองทุนมีขนาดใหญ่ จะยิ่งใช้เวลานาน
สำหรับแนวโน้มปี 2555 ผลจากการต้องจ่ายค่าสินไหมทดแทนน้ำท่วมมูลค่ามหาศาล ทำให้บริษัทประกันภัยขนาดเล็กจะมีแนวโน้มถูกซื้อสูง และเกณฑ์การดำรงเงินกองทุนตามระดับความเสี่ยง หรือ RBC จะทำให้เกิดการควบรวมกิจการกันเอง และควบรวมกับบริษัทในเอเชีย แต่แนวโน้มการควบรวมกิจการกับบริษัทประกันภัยในยุโรปคงมีไม่มากนัก เพราะธุรกิจประกันภัยในยุโรปต้องดำเนินธุรกิจอย่างระมัดระวัง เนื่องจากเศรษฐกิจอยู่ในภาวะถดถอย